ÅRSMELDING FRA SPORTSLIG KOMITE 2020/2021

Årets skisesong har vært preget av mye restriksjoner. Selv om det har vært mye å ta hensyn til, så har aktivitetsnivået vært høyt og det meste av det som har vært planlagt har blitt gjennomført. 
Snøforholdene har, også i vinter, vært utfordrende, men heldigvis har vi hatt mulighet til å oppsøke snø på Vulusjøen og, etter hvert, i Blommen. 
Vi må rette en takk til løypemannskap på Vulusjøen som holder løypenettet i meget god stand og som gjør det mulig for oss å gå på ski, også når snøforholdene i bygda er dårlige. Også en takk til Stiklestad IL som lar oss bruke anlegget Blommen, både sommer og vinter. 
Løypemannskapet i Skilaget har, også i år, gjort en utmerket jobb med den snøen vi har hatt og takket være dem har vi fått gjennomført flere klubbrenn og treningsrenn. Vinne-sprinten og KM skiskyting måtte i år flyttes til Blommen, mens Lille Arnljot Gelline ble avlyst på grunn av snømangel. Arnljot Gelline kunne i år ikke gjennomføres som planlagt på grunn av Korona-restriksjoner, men løypegjengen la ned i stor innsats slik at vi i stedet kunne arrangere «Dagens løype». 
Deltagelse utenfor Vinne har vært bra og mange løpere har deltatt både på langrenn og skiskyting. 
Det må også rettes en takk til alle de som har bidratt slik at vi har fått opprettholdt aktiviteten så godt som vi har denne sesongen 
Krysser fingrene for at det blir mindre restriksjoner og mer snø til neste sesong

Treninger, arrangement og samlinger sommer og høst: 
· Oppstart trening fra i midten av mai for 13 år og eldre på lørdager. Oppmøte på treningene har vært bra gjennom hele sesongen. 
· Rulleskitreninger: Også denne sesongen ble det felles rulleskitreninger med de andre klubbene i Verdal. Oppstart første mandag etter skolestart med Blommen som arena. Etter høstferien ble det tilbud om rulleskitrening onsdager så lenge føret var greit. 
· Det har vært gjennomført tre testrenn i løpet av sommeren og høsten. 
· 6.september ble «Verdals-rulla» arrangert sammen med resten av Verdalsklubbene. Rulleskirennet ble i år arrangert i Blommen og det var mange utøvere som deltok fra Vinne Skilag.  
· Barmarkstrening for 3.klasse og oppover med start første mandag etter høstferien. I tillegg var det tilbud om trening for 13 år og eldre onsdager. 
· Skiskyttertrening: Oppstart i mai med en dag i uka, mens det ble tilbud om to dager i uka utover høst og vinter. 
· 19.-20.september: Årets tur til Vålådalen ble avlyst og det ble derfor arrangert hjemmesamling for 3.klasse og eldre. 1.økt lørdag ble på rulleski i Blommen for alle gruppene, mens 2.økt ble gjennomført i lysløypa. På søndag ble det arrangert langtur fra skihytta hvor også de andre Verdalsklubbene fikk tilbud om å delta.  
· 17. og 18. oktober ble Verdalssamlinga arrangert. Der bidro Vinne Skilag på rulleskiøktene for begge gruppene lørdag. 
· Skiskytterskole for 2010 og 2011 ble gjennomført på høsten.  
· 21.-22.november: På grunn Korona ble årets miljøtur til Edsåsdalen dessverre avlyst. Det ble i stedet arrangert ei hjemmesamling hvor første økt lørdag ble gjennomført på ski på Vulusjøen, 2.økt lørdag ble gjennomført på Sprek, mens økta på søndag ble gjennomført som intervall på barmark i lysløypa. 

Trening i vinter
Også i år har snøforholdene vært utfordrende. Før jul ble en del av øktene flyttet til Vulusjøen, mens Vulusjøen og Blommen også ble brukt en god del i januar. 
Som tidligere år, skulle 1. og 2. klasse ha oppstart første mandag på nyåret. På grunn av Korona og mangel på snø ble det ikke noe tilbud for disse de første ukene på nyåret, men vi fikk heldigvis arrangert noen treninger for denne gruppen før vinterferien. 
3.-6. klasse har stort sett oppsøkt snø de ukene det ikke har vært snøforhold i skiløypa og da har Blommen og Vulusjøen vært «reservearena».
7.klasse og eldre har stort sett hatt to treninger i uka de ukene det ikke har vært arrangert renn og også de har stort sett benyttet seg av Blommen eller Vulusjøen de gangene det ikke har gått i lysløypa. 
Skiskyttertreningene har stort sett blitt gjennomføre tirsdager og torsdager gjennom hele høst- og vintersesongen. Også her har det vært tilpasninger ut fra føreforhold og en del treninger har blitt flyttet til Blommen. De som har gjennomført skiskytterskolen har hatt egne treninger onsdager eller mandager, og også her har det vært bra oppmøte. 
Kveldsmaten har i år dessverre vært utfordrende å gjennomføre på grunn av Korona-restriksjoner, men dette håper vi å kunne gjennomføre fast igjen fra høsten av 
Selv om vi gjennom hele vinteren har måttet forholde oss til de restriksjonene som har vært, så har oppmøte på treningene vært bra og vi har holdt i gang aktiviteten gjennom hele perioden. Dette viser at vi har et godt miljø og en motivert gjeng i Vinne Skilag 
Håper på en mer snørik vinter i 2021/2022 og at aktiviteten i Vinne Skilag fortsatt vil være like stor som den har vært de siste årene 	

Klubbrenn/Verdalskarusell
Det ble denne sesongen arrangert 4 Telenorkaruseller/klubbkaruseller. Det har vært bra deltakelse i klassene som går på tid, men også antall deltakere på runderenn har vært litt høyere denne sesongen sammenlignet med antallet de siste årene. Spesielt mange deltok på det rennet som ble arrangert på helg i slutten av januar.  
I tillegg arrangerte vi Verdalskarusell 24/2, samt flere treningsrenn for alle treningsgruppene. 
Premieutdelingen er pr. dags dato ikke gjennomført på grunn av situasjonen rundt Korona.  
Deltagelse renn utenfor Vinne
Mange av utøverne har i år deltatt på de få rennene som har blitt arrangert utenfor Vinne, både på skiskyting og langrenn. Selv om det har vært en rar sesong med lite arrangement, har oppslutningen vært god rundt de arrangementene som har vært. I år har rennene hovedsakelig vært på kretsnivå eller innad i egen kommune, men mot slutten av sesongen fikk de arrangert Midt-Norsk Mesterskap i skiskyting. Det er morsomt å se at også mange av de yngre deltar på renn utenfor Vinne og at antallet utøvere som deltar på skirenn utenfor Vinne, fortsatt har holdt seg høyt til tross for en utfordrende sesong  

Prestasjonsprisen og innsatspris blir gjort kjent på premieutdeling. 

Mvh Mari Gudding, på vegne av sportslig komite. 



